《留题吕学士无为军谪居廊轩》
宋代·郭祥正

城头高轩跳千里，数里苍山兼寒水。帆开半落有无间，鸟飞不断丹青里。

北斗疏疏河汉晓，蓬莱一登天下小。心随境化形亦忘，谁道霜翎老华表。

曹公窥吴教水战，虎貔蹙踏鲸鼍转。野父相传此渡头，鱼网时时得遗箭。

当场英气安在哉，千年绝景藏蒿莱。地祗监护待贤者，栏干倚遍倾金罍。

目送白云望尧阙，忠功孝名坚一节。明时不作离骚经，玉上青蝇解磨灭。

升沈偶然安足嗟，与君高咏思无邪。数声长笛奏何处，微风吹落天之涯。

天涯桂树清辉发，万顷波澜冻冰雪。若承紫诏返瀛洲，此地曾忘迁谪忧。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。